Monika Rubin (M), 2024-04-18:
Lovforslaget, som vi behandler i dag, er i min optik utrolig vigtigt både for patienterne og personalet, for med lovforslaget vil vi forbedre og afbureaukratisere vores sundhedssystem, og jeg mener også, at vi kommer til at styrke tilliden mellem patienter og sundhedspersonale.
Jeg vælger særlig at fremhæve ét delelement, for der er, som vi har hørt, flere ting i det her lovforslag.
En af de ting, vi i Moderaterne sætter pris på, er, at klageprocessen ændres, sådan at alle patientklager i første omgang bliver rettet mod behandlingsstedet.
Hvis der kommer en skærpet kritik ud af klagen, kan man vælge at klage over særskilte sundhedspersoner.
Den her procesændring er jeg sikker på at mange andre sundhedspersoner også er glade for.
For Moderaterne er det nemlig afgørende, at vi i Danmark har et velfungerende patientklagesystem, som sikrer retfærdighed, når der begås fejl, samtidig med at der finder læring sted, så vi lærer af de fejl, der sker, så de ikke sker igen, for mennesker begår desværre nogle gange fejl, og det kan være tragisk, især hvis vi ikke lærer af det.
Ved at starte klageprocessen som en forløbsklage sikrer vi, at der er en større gennemsigtighed og forståelse for både den, der klager, behandlingsstedet og de sundhedspersoner, der er involveret.
Som læge, der selv har stået med behandlingsansvaret, mener jeg, det er helt afgørende, at der er tillid til mit sundhedsfaglige arbejde, så jeg kan udføre mit arbejde på bedste vis, og at jeg ikke risikerer uoverskuelige konsekvenser, hvis jeg begår en fejl.
I Moderaterne mener vi, at forløbsklager kan være med til at skabe en mere retfærdig proces og bidrage til en kultur, hvor fejl kan ses som en læringsmulighed og ikke kun som skyldsspørgsmål.
Det er vigtigt.
Vi er rigtig mange sundhedspersoner, der husker Svendborgsagen som et skrækeksempel på, hvor galt det kan gå, hvis der sker en fejl.
Oftest når man heldigvis at rette op på fejl i tide, fordi der er tiltagende fokus på god kommunikation i sundhedsvæsenet, men en sjælden gang sker det tragiske, at det ikke opdages eller opdages for sent.
I Svendborgsagen skete det værst tænkelige: En patient døde på grund af en fejl, en yngre læge begik, og som hun senere ved landsretten blev dømt for.
Men hvad skete der?
Der skete det, at lægen gav en mundtlig ordination, som hun ikke fik dokumenteret i journalen, og som sygeplejersken ikke havde hørt, og som derfor ikke blev udført – en ordination, som i det konkrete tilfælde desværre var livsvigtig.
Det var tragisk.
Forløb som det her skaber ringe i vandet.
Jeg og mange andre af min kollegaer gik rundt med en angst for at begå fejl, for hvad ville det kunne betyde for patienternes liv, men også for vores virke som læge?
Jeg oplever, at vi efter den tragiske hændelse har fået en generation af yngre læger, som tager den ekstra blodprøve, laver den ekstra scanning, giver den ekstra henvisning til speciallæge for at være på den sikre side – for en sikkerheds skyld – selv om man måske inderst inde med sin sundhedsfaglige viden ved, at det ikke er nødvendigt, men fordi man er bange for at få en klage, helt personligt.
Den udvikling skal vi have vendt, for det er ikke godt for patienterne at blive overbehandlet, og det er heller ikke en fornuftig brug af ressourcerne.
Vi skal have en åben kultur i sundhedsvæsenet, hvor vi taler om de svære og de forkerte ting – dét er patientsikkert – ikke en patientusikker fejlfinderkultur, som er lukket.
Sager må ikke fejes ind under gulvtæppet på grund af angsten for konsekvenserne, og tro mig, de fleste sundhedspersoner husker vitterlig deres fejl og vil gøre alt i verden, for at det ikke sker igen.
Så ved at være åbne om det, lærer vi også af hinanden,
og sammen er vi klogere end hver for sig.
Lovforslaget indeholder også andre delelementer, der er lige så vigtige for, at vi fremover kan have et effektivt sundhedsvæsen.
Danske Patienter får fremadrettet ansvaret for at drive bisidderordningen permanent, så vi sikrer, at patienterne altid har adgang til den nødvendige støtte og vejledning under klageprocessen.
Derudover vil lovforslaget give Styrelsen for Patientklager mulighed for at træffe afgørelser i erstatningsankesager, hvor der ikke er tvivl om afgørelsen.
Der foreslås også en afvikling af Det Rådgivende Praksisudvalg og en afbureaukratisering ved ejerskifte i tandlægeklinikker.
Alle de her elementer udspringer af anbefalinger fra en arbejdsgruppe, og derfor støtter Moderaterne selvfølgelig også det samlede lovforslag.